钦定古今图书集成/明伦汇编/皇极典/第241卷 > 礼记 > 《经解》
## 钦定古今图书集成/明伦汇编/皇极典/第241卷 > 礼记 > 《经解》

天子者，与天地参，故德配天地，兼利万物，与日月并
明，明照四海而不遗微小。其在朝廷，则道仁圣礼义
之序；燕处则听《雅》《颂》之音；行步则有环佩之声，升车
则有鸾和之音。居处有礼，进退有度，百官得其宜，万
事得其序。《诗》云：“淑人君子，其仪不忒。其仪不忒，正是
四国。”此之谓也。发号出令而民悦，谓之和；上下相亲
谓之“仁。”民不求其所欲而得之，谓之“信。”除去天地之
害，谓之义。义与信，和与仁，霸王之器也。有治民之意
而无其器，则不成。